title: "Bombardier Traxx P140 DE/ME"
text: "Di Bombardier Traxx P140 DE ME es en dieselelektrisk Lokomotiiwi fan Bombardier Transportation.\nBombardier kumt fan Kanada, man di Lokomotiiwi kumt fan Kassel, hur Bombardier dit Henschel-Werk aurnomen heer.\n\u00d6n Aachen sa \u00fcs \u00f6n Henningsdorf becht Bombardier Transportation uk Waggons. \nDi Driifwain Talent (VT 643) es uk fan Bombardier.\n\nP160 DE en P 140/160 DE/ME\n\nBombardier her al en dieselelektrisk Lok me MTU-Maskiin en dit Systeem fan Siemens Mobility Systems, diar sa litjem wiar \u00fcs di Siemens ER 20 man 200 kW muar braacht. Des Lokomotiiwi jeet P 160 DE of BR 246. J\u00fc lapt twesken Hamborig en Cuxhaven fuar di Baanselskep Metronom.\nN\u00fc ken em 2.200 kW jaa uk \u00fc\u0111ers maaki \u00fcs me en gurt Diesel, sawat k\u00fcr sagaar me 500 litj Generatooren slaagi. En wat h\u00f6m jir l\u00fcstig \u00f6njert, dit waar maaket.\nFan Caterpillar jeft et Mootor-Gener\u0101tor-Pakeeti me 563 kW. Fjuuren diarfan skel da 2.252 kW bringi, en aurdat di litj Diesel uk fuar \u00fc\u0111er Maskiinen nomen uur, sen di en Masenprodukt en sa fuul g\u00f6nstiger t\u00f6 haa.\nDi Lokomotiivkas waar da uk wat g\u00f6nstiger \u00fctstafiaret, k\u0101m fan Poolen, en des waar di P 140 DE me Multi Engine, me fjuur Maskiinen, di P 140 DE/ME of BR 245.\n\n\u00d6ntwesken jeft et uk en P 160 DE/ME, aurdat di 245 fuar 160 t\u00f6leten es. Di Loks me di Numern 201 bit 215 laap fuar dit L\u00f6n Sleeswig-Holstiin en mut uk 160 km/h h\u00f6\u00f6r. Dit maaket man ek olter fuul, aurdat di M\u0113rskbaan ek fuar muar \u00fcs 140 km/h t\u00f6leten es. Bluat twesken Elmshorn en Hamborig jeft et en Stek Streek, hur em 160 km/h k\u00f6\u00f6r mut.\n\nBluat 2.700 Liitern? Trii Tanks?\nDi Tank fan en Lokomotiiwi skel langsen fuar 1.000 km leengi. Bi Bombardier mut em taacht haa, dat em en nii Spaarimaskiin becht heer, aurdat em jaa \"\u00f6ntwesken jens en Maskiin \u00fctmaaki ken\" (Sa waar sair). - Sa her em dit \u00f6n di \"green Staal taacht\", man sa giar dit ek, aurdat en 18-Liiter Maskiin jaa uk w\u0101rem uur en ek jens efen \u00fctmaaket uur ken. Fuar di Plaan sa \u00fcs w\u00fc di \u00f6n di M\u0113rskbaan haa, es di Kraft fan sa'n Maskiin uk n\u00f6\u00f6rig, wan em 6 x 42 Tenen Waggons me Kliima\u00f6nlaag en dit en des \u00f6n trii St\u00fcnen di 240 km naa Hamborig sk\u00fc\u00fcv wel en diarbi jit 19 Stairen \u00f6nhual skel. Dit sen ombi 80 km/h \u00f6n di St\u00fcn, diar kum som Autos ek achter\u00f6n.\n\nDit jit: Di Siemens ER 20 (Fan 1997) k\u0101m me 2,6 bit 2,7 Liitern fuar di Kilomeeter hen, en di k\u00fcr me 3.600 Liitern fif enkelt Hamborig-Touren skafi (Tau Lop hen en t\u00f6beek en jens hen). Me Spaari-Software \u00f6n di Lok ging dit dial bit 2,4 Liitern fuar di Kilomeeter. Me jen Maskiin ging dit j\u00fcst sa, me fjuur litj Maskiinen sen dit langsen 5% muar, heer Siemens meeten.\n\nDi jit, dat di BR 245 ek bluat 2,7 Liitern \u00fcp di Kilomeeter nemt, di es naier bi trii Liitern. Dit jit ombi 720 Liitern fuar ark Tour, en 2.700 Liitern leengi ek fuar di fjort Tour. Aaftlinoch st\u00f6n en Toch \u00f6n Itzehoe en skul \"jest lop tanki\". \n\nDi Lokf\u00f6\u00f6rer weet aaft gaar ek, wat fuar Tank hi me langs heer.\n\nMe 4.000 Litern kumt sa en Lok gur hen. Diar ken j\u00fc tau Lop naa Hamborig en t\u00f6beek me sa \u00fcs miarnem fan H\u00fcsem naa Weesterl\u00f6n of injems diar hen.\n\nBi di Autotoch kostet di B\u00f6ter Jil, diar giar di T\u00f6st uk \u00fcp Follast, ombi 4,5 bit 5 Litern di Kilomeeter. Diarom haa des Lokomotiiwen uk gurteri Tanks, hur ja ombi 20 Autotochfaarten (T\u00f6hop ombi 800 km) me maaki ken. \u00d6n di M\u0113rskbaan jeft et me sa'n Tank niin Swaarhairen.\n\nSpaarsomer giar di Autotoch uk: Di Siemens Vectron maaket 2.400 kW me ombi 3,8 bit 4 Litern fuar di Kilomeeter. Des es man uk en bet j\u00fc\u00fcrer \u00fcs dit Sp\u00f6ltj\u00fcch \u00fct Kassel, en diar es uk ek ales beeter \u00f6n.\n\nGalerii\n\n245 es ek 245\n\u00d6ntwesken sen \u00f6n Nuur\u0111friisl\u00f6n trii Aarten \u00f6nerwai:\n{| class=\"wikitable\" style=\"width:70%;\"\n|- class=\"hintergrundfarbe6\"\n!\n!245-004 en 006 (fan Kempten en Ulm)\n!245-021 bit 27 (Autotoch)\n!245-201 bit 215 (Nah.SH)\n|-\n| Tank ||2.780l || 4.230l || 4.000l\n|-\n| Loopwai ombi||~900 km ||~1.400 km ||~1.300 km\n|-\n| Ljuchtskelt (hur di Toch henk\u00f6\u00f6rt) ||jaa || naan || jaa\n|-\n| T\u00f6beeklukikameras||jaa || naan || jaa\n|-\n| T\u00f6leten fuar||140 km/h|| 140 km/h || 160 km/h\n|-\n\nIirsenbaan\nLokomotiiwi (Diesel)"